Il recunosti usor: uraste tratatul TTIP, desi nu poate sa-ti spuna mai mult de doua slogane despre el. Detesta semintele modificate genetic, desi nu stie cum arata porumbul original, ala de acum cateva sute de ani. Uraste gazele de sist, pentru ca a vazut un film in care doi fermieri se plangeau pe youtube ca le ia foc apa. Se teme de islamizarea Romaniei, se crede spionat de NSA si stie sigur ca are telefonul ascultat de SRI. E un erou al luptei impotriva marilor corporatii, obligatoriu americane, poate si pentru ca pana acum nu i-a spus nimeni ca economia Rusiei e cu mult mai concentrata in mainile catorva firme – si alea de stat! – decat a yankeilor.

E anti-imperialist. Dar selectiv. Exista un singur imperiu naspa: cel american. Imperiul rusesc, care in ultimii ani a incercat sa se intoarca, cu arma in mana in tarile din jur, din Georgia pana in Armenia, din Moldova si pana in Ucraina, ei bine, imperiul asta e harașo. Detesta lacomia companiilor americane, desi hamburgerul american face profit mai mic in Romania decat gazul rusesc. Desi pana acum nici o companie americana n-a fost macar cercetata pentru evaziune fiscala in Romania si cel putin una-doua rusesti sunt datoare sute de milioane la Fisc (nu mai zic de una care a cumparat o fabrica si ne-a falimentat-o), el e foarte ingrijorat ca suntem o colonie yankee care ne suge sangele national cu tricolor.

In calitate de colonie, trebuie sa ne eliberam, zice el. Cum ne va ajuta in operatiunea asta tara cea mai ne-libera din regiune, Rusia, nu stie sa ne explice. Sau se enerveaza. Si imediat incepe sa-si recite lectia.

Lumea e condusa de o mana de indivizi, adica grupul Bilderberg si marea finanta. Fireste, alternativa ideala e sa fie condusa de un singur cetatean, domnul Putin – abia atunci va fi democratica. Si nu, el nu vede nici o contradictie aici. Pentru ca nici nu te asculta, ci merge mai departe.

America e o dictatura a serviciilor secrete: NSA spioneaza pe fiecare cetatean al lumii, dupa cum ne-a aratat si domnul Snowden, in prezent refugiat in Rusia. Da, Rusia, a nu se confunda cu tara care a dat lumii KGB-ul, nu mai stiu cum se numea. Tara care n-a spionat niciodata pe nimeni, intrucat nici nu e nevoie: toata lumea tace, dupa ce impusti cate unul-doi dizidenti. Faptul ca seful opozitiei de la Moscova a fost asasinat pe strada (Nemtov il chema) si seful opozitiei de la Washington e bine mersi nu duce decat la o singura concluzie: Moscova e farul libertatii globale, iar statul american, un departament al Ku-Klux-Klan-ului. Care a pus google-ul pe noi sa afle ce poze cu fete ne plac, sa ne spuna nevestei.

Apropos, nu stiu daca stiati, dar americanii i-au omorat pe indieni, zice omul lui Putin. Asta arata un caracter foarte urat, spre deosebire de statul rus care n-a omorat pe nimeni, doar a ocupat diverse tari: Crimeea (nu acum, pe la 1800, cand era a Turciei), Armenia, Caucazul, Moldova noastra, o bucata din Polonia, trei bucati din Baltica, Siberia si Kamceatka…Toate astea sunt azi teritoriu rusesc (sau ar merita sa devina), dar pentru ca nu erau populate de indieni, e ok.

De cand a inceput razboiul din Siria, omul asta s-a transformat in expert militar. Intocmai ca propagandistii nazisti din al doilea razboi mondial, ca niste mici Goebbelsi, oamenii lui Putin au scos de la naftalina expresia “arma secreta a lui Putin”. Arma asta secreta e ceva cu bruiaj si rachete – laser, frate! – si povestile despre ea, proliferate pe site-uri dubioase trebuie sa ne duca automat la o singura concluzie: sa nu cumva sa avem incredere in americani ca ne-ar putea apara de ea!

Si totusi, cu ce se alege omul lui Putin din chestia asta? De ce ii tine partea, in ciuda oricarei logici si a bunului simt? Cu ce il plateste?

Ei bine, omul lui Putin e platit in ceva cu mult mai pretios decat banii. E platit cu moneda suprema: importanta. Marginal si lipsit pana acum de succes in viata sau in profesie, propagandistul voluntar primeste la schimb o recompensa simbolica.

E prostul fudul pe care lumea il asculta cu gura cascata.

Pentru ca asta a reusit propaganda ruseasca, singura arma secreta functionala si mai buna decat cea americanilor: sa le dea argumente prostilor. Sa-i faca interesanti pe ticalosi. Si sa-i puna la treaba pe ratati. Nu, nu se mai numesc ratati. Acum sunt oprimati, colonizati, exploatati si hraniti abuziv cu mere din Polonia.

In privinta asta, razboiul e castigat deja. Americanii sau europenii de vest n-au habar cum sa vorbeasca cu asemenea indivizi cu IQ scazut si orgoliu pana la cer.

Pentru ca, in ciuda legendei, probabil ca n-au destui pe care sa regleze tirul, cum a facut Putin atatia ani, cu Vocea Rusiei, pe mujici.